Kenner werp lig op ruimte-ekonomieAndré Pienaar, stigter en voorsitter van C5 Capital. (Foto: Akademia.co.za) “Ons planeet is uitgelewer aan elemente in die ruimte soos komete, sonfakkels (solar flares) en die son wat dalk kan uitbrand. Wanneer dit gebeur, moet ons ŉ plan B hê om elders te kan voortbestaan.” So het André Pienaar, stigter en voorsitter van C5 Capital, vandeesweek tydens ŉ gaslesing by Akademia se Centurion-kampus gesê. Pienaar is ŉ kenner op die gebied van ruimte-ekonomie en werk aan die spits van kuberveiligheid en kunsmatige intelligensie. “Dit is belangrik om ŉ brug na die sterre te bou vir menslike oorlewing. Daarom is navorsing en projekte oor hoe om in die ruimte te oorleef, noodsaaklik,” het hy verder gesê. Hierin, sê hy, het Suid-Afrika ŉ belangrike rol om te speel. Hy het hulde gebring aan dr. Japie van Zyl, ŉ oudstudent uit Suid-Afrika, wat by die National Aeronautics and Space Administration (NASA) gewerk het en verlede jaar oorlede is. “Mense van Suid-Afrika speel ŉ groot rol in ruimtevervaardiging,” meen Pienaar. Pienaar is ook ŉ voorstander van moedertaalonderrig en het die belangrikheid van moedertaalonderrig in sy lesing onderstreep. “Moedertaalonderrig is nie net ŉ vereiste vir ons verstandelike en professionele ontwikkeling nie. Dit is iets wat noodsaaklik is vir die welstand van die menslike siel en dit is wonderlik om oor sterrekunde in Afrikaans te gesels.” Pienaar het tydens die lesing genoem dat hy opgewonde is oor die feit dat Akademia moontlik in die toekoms ruimtekunde sal kan bevorder. Hy het ook vertel dat Akademia se toekomstige studente, oftewel Fonties, groot dinge sal kan bereik met die vordering en bou van ruimtevoertuie en ruimtereise, en dít boonop in hul moedertaal. Pienaar is ook deel van die Limitless Space Institute wat mense oplei om eendag na ander sonnestelsels op reis te gaan. Hy meen dat die ruimtebedryf in die toekoms eksponensieel sal groei en dat dié bedryf tans sowat 400 000 miljard dollar werd is. Hy het verder gepraat oor verskeie moontlike loopbane wat binne die volgende paar jaar geskep gaan word danksy die ontwikkeling van die ruimte-ekonomie. “Daar is iets soos ŉ ruimtesielkundige, en daar gaan ŉ groot aanvraag ontstaan vir verskeie ander beroepe.” Dit sluit ook moontlikhede in soos ruimtefilosowe, militêre diplomate en ruimteweerkundiges. “Kernkrag speel ŉ groot rol as dit kom by ruimtereise. Dit maak dit vir ons moontlik om baie vinniger in die ruimte te reis. “Danksy nuwe ontwikkeling in hierdie gebied neem dit tans drie maande om na Mars te reis en die volgende fase van kernkragtegnologie beoog om dit tot net een week te verkort,” het Pienaar gesê. Hy het Akademia se studente aangemoedig om, indien dit hul passie is, ŉ loopbaan in die ruimte-ekonomie te volg. “Suid-Afrika het reeds ŉ groot bydrae gelewer in die ruimte-ekonomie en jou selfoon het meer verwerkings en vermoëns as 120 000 Apollo-verwerkings. Enigiets is moontlik.” Pienaar het gedurende sy gaslesing drie wenke vir studente gegee om hul vermoëns op te skerp. “Lees wyd, wees kreatief en gesels met baie mense en woon baie lesings en kursusse by.” Sy laaste boodskap aan die studente was om aan te hou om na die sterre te reik. “Maak nie saak hoe groot die uitdagings is nie, bly reik na die sterre, niks is ooit te ver nie.”